stanford-oval/wikipedia huggingface dataset:
Lauttalampi (Rautalampi, Sääksjärvi)

| Lauttalampi |
| --- | --- |
Valtiot:  Suomi
Maakunnat:  Pohjois-Savo
Kunnat:  Rautalampi
Koordinaatit:  62°41′39″N, 26°41′24″E
Vesistöalue ja valuma-alueen tietoja
Päävesistöalue:  Kymijoen vesistö (14)
Valuma-alue:  Konneveden alue (14.71)
Laskujoki:  ei laskuojaa 
Järvinumero:  14.717.1.007
Mittaustietoja
Pinnankorkeus:  103 m  
Pituus:  360 m  
Leveys:  200 m  
Rantaviiva:  1 km  
Pinta-ala:  4,254 ha  
Suurin syvyys:  14,7 m  
Saaria:  ei saaria 
 fiLauttalampi 
Lauttalampi tai Laattalampi on Pohjois-Savossa Rautalammilla  Sääksjärven lähellä sijaitseva lampi.
Maantietoa

Lampi on 360 metriä pitkä, 200 metriä leveä, ja sen pinta-ala on 4,3 hehtaaria. Lammella ei ole kartan mukaan saaria. Lampi on luodattu ja siitä on julkaistu syvyyskartat. Sen rantaviivan pituus on 1,0 kilometriä.
Vesistösuhteet

Lampi sijaitsee Kymijoen vesistössä (vesistöaluetunnus 14) Rautalammin reitin valuma-alueen (14.7) Konneveden alueella (14.71), jonka Korpipuron valuma-alueeseen (14.717) se kuuluu. Lammen vedenpinnan korkeus on 103 metriä mpy.
Lobi Traoré

Lobi Traoré (1961 Bakaridianna – 1. kesäkuuta 2010) oli malilainen laulaja ja kitaristi. Hänen vuonna 1994 ilmestynyt albuminsa Bamako valittiin ranskalaisessa lehdessä Libérationissa yhdeksi vuoden parhaista rockalbumeista ja Le Mondessa yhdeksi vuoden parhaista maailmanmusiikkialbumeista.
Diskografia

Bambara Blues (1992)
Bamako (1994)
Ségou (1996)
Duga (1999)
Mali Blue (2004)
The Lobi Traoré Group (2005)
Ljuben Karavelov

Ljuben Karavelov.
Ljuben Stoitšev Karavelov (1834 Koprivštitsa, Rumelia – 21. tammikuuta 1879 Ruse, Bulgaria) oli bulgarialainen poliittinen kirjailija ja vallankumouksellinen, jolla on katsottu olleen merkittävä rooli Bulgarian kansallisessa heräämisessä 1800-luvun jälkipuoliskolla.
Karavelov matkusteli nuorena kauppiasisänsä mukana Turkissa, ja meni 1858 Venäjälle, jossa opiskeli etnografiaa Moskovan yliopistossa. Hän sai vaikutteita venäläisten radikaalien ajattelusta ja alkoi julkaista erilaisissa aikakauslehdissä Bulgariaa koskevia tutkielmia ja poliittisia kirjoituksia. Vuonna 1861 hän julkaisi kokoelman bulgarialaisia kansanlauluja. Turvallisuutensa vuoksi Karavelov siirtyi 1867 Serbiaan, mutta oltuaan siellä yhteydessä paikalliseen oppositioon hän joutui lähtemään maasta seuraavana vuonna ruhtinas Mikael Obrenovićin murhan jälkeen. Oltuaan puoli vuotta vangittuna Budapestissa Karavelov siirtyi Bukarestiin, jossa hän julkaisi bulgarialaisille suunnattuja vallankumouslehtiä Svoboda (”Vapaus”) vuosina 1869–1872 ja Nezavisimost (”Itsenäisyys”) 1873–1874. Hän toimi myös bulgaariemigranttien vuonna 1870 Bukarestissa pitämän salaisen kongressin puheenjohtajana. Epäonnistuneet vallankumoussuunnittelmat sekä henkilökohtaiset vastoinkäymiset saivat Karavelovin poliittisen innostuksen vähitellen laimenemaan. Hän ei osallistunut Bulgariassa vuonna 1875 käynnistyneeseen kansannousuun tai sitä seuranneeseen Venäjän ja Turkin sotaan, vaan asettui asumaan Ruseen, jossa omistautui kirjallisuudelle.
Karavelovia on pidetty bulgarialaisen novellikirjallisuuden ja uudenaikaisen proosan perustajana. Hänen ensimmäinen novellikokoelmansa ilmestyi 1864. Hänen merkittävimpiä teoksiaan olivat historiallinen novelli Bălgare ot staro vreme (1867) sekä Maminoto detentse (1875).
Ljuben Karavelovin veli oli Bulgarian pääministerinä toiminut Petko Karavelov.
Aiheesta muualla

Kuvia tai muita tiedostoja aiheesta Ljuben Karavelov Wikimedia Commonsissa
Confluence

| Confluence |
| --- | --- |

Kehittäjä:  Atlassian
Kehityshistoria
Vakaa versio:  7.2 / 12.12.2019
Tiedot
Ohjelmistotyyppi:  Ryhmätyösovellus
Alusta:  Alustariippumaton
Lisenssi:  Omisteinen ohjelmisto
Aiheesta muualla
Verkkosivusto
Confluence on australialaisen Atlassian-ohjelmistoyrityksen kehittämä ja markkinoima organisaatiowikiohjelmisto. Se on verkkosivusto, jonka sisältöä käyttäjät voivat itse muokata verkkoselaimellaan, mikäli sivun luoja on antanut heille siihen oikeudet. Confluencessa on kiinnitetty huomiota erityisesti yrityskäytössä tarvittaviin ominaisuuksiin, kuten käyttöoikeuksien hallintaan ja integroitavuuteen. Confluencen kehittäjä Atlassian on australialainen vuonna 2002 perustettu ohjelmistoyritys, jolla on yli 17 000 asiakasta yli 140 maassa. Confluencen ohella Atlassianin tuotteita on muun muassa tehtävänhallintaan tarkoitettu Jira.
Yleistä

Confluence-wikiin voidaan luoda dokumentteja käyttäen yksinkertaista merkintäkieltä ja selainta. Confluencessa on käytössä myös tekstinkäsittelyohjelmista tuttu WYSIWYG-editori, jota käyttämällä sivujen muokkaaminen on tehty helpoksi, kun ei tarvita erityistaitoja tai erillisiä ohjelmia. Editori mahdollistaa kuvien, taulukoiden, matemaattisten yhtälöiden ja jopa hieroglyfien lisäämisen wikisivuille.
Yksi sivu Confluence-wikissä on ”wikisivu”, ja se voi kuulua yhteen "wikialueeseen", työtilaan. Yhdessä wikissä voi olla useita alueita, joilla kullakin voi olla erilainen ilme ja käyttäjäjoukko: avoimuutta voidaan tarvittaessa rajata. Kukin wikialue toimii kuin itsenäinen wiki: niillä on omat oma ylläpitäjänsä, jotka voivat erikseen määritellä wikialueen asetuksia (esim. käyttäjäoikeuksia). Wikialueella on myös omat uutisensa (news), kommenttinsa sekä verkkosyötteensä.
Confluence-wikit ovat maailmanlaajuisia puoliavoimia järjestelmiä, minkä vuoksi ne sopivat erityisen hyvin yhteisölliseen ja prosessuaaliseen tiedon tuottamiseen ja käsittelyyn esimerkiksi opiskelussa ja opetuksessa, tutkimuksessa, hallinnossa, tuotekehityksessä ja viestinnässä.
Historia

Confluencen versio 1.0 julkaistiin 25. maaliskuuta 2004. Sen tavoite oli olla sovellus, jossa oli otettu huomioon yrityksen tietämyksenhallintaan liittyvät vaatimukset menettämättä olennaista: wikiprosessin yksinkertaisuutta. Myöhemmissä versioissa Confluencesta on kehittynyt integroitava yhteistyöalusta, joka on mukautettu toimimaan yhdessä JIRAn ja muiden Atlassianin ohjelmistotuotteiden kanssa, jotka ovat Fisheye, Clover, Crucible, Bamboo ja Crowd. Vuonna 2014 julkaistiin Confluence Data Center, joka auttaa kuormituksen tasapainotuksessa.
Ominaisuudet

Wikin muokkaamiseen riittävät selain ja verkkoyhteys
Sivujen luominen ja linkittäminen käyvät helposti
Confluence kirjaa muutokset automaattisesti, eli wikin käyttäjät löytävät helposti viimeaikaiset muutoksensa
Kaikki wikisivujen versiot arkistoituvat, eli tietoja ei voi vahingossa poistaa.
Tallennuksen yhteydessä voidaan kirjoittaa lyhyt yhteenveto, mikä auttaa muita muutosten seurannassa.
Pienet kirjoitusvirhekorjaukset voidaan merkitä "minor change" -ruksilla
Wikistä voi tilata sähköpostiin ilmoituksia sivujen muokkauksista; tietoa saa vietyä järjestelmästä myös pdf-, doc-, xml- ja rss-muodoissa
Wikisivuun liittyvä keskustelu käydään varsinaisen tekstin alla olevassa kommenttiosiossa (comments).
Confluence on yhteisöllinen: se mahdollistaa käyttäjien omat kotisivut ja Facebookista tutut status-päivitykset
Confluenceen on saatavissa paljon plugineita (esim. kalenteri, suosituimmat sivut), jotka tavallisenkin käyttäjän on helppo ottaa käyttöön ns. makroselaimen avulla.
Sivulle kannattaa lisätä sisältöä kuvaavat avainsanat (labels), kun taas tunnisteet ovat täysin sivun kirjoittajan valittavissa. Avainsanojen avulla wikisivut löytyvät helpommin.
Arvioita

Kirjassa Social Media Marketing for Dummies Confluencea pidettiin "nousevana ja paikkansa pian vakiinnuttavana organisaation sisäisenä sosiaalisena ohjelmistona". Wikis for Dummies -kirjassa sitä taas kuvailtiin sanoin "yksi suosituimmista wikialustoista yrityskäytössä", "helppo asentaa ja käyttää" ja "poikkeus sääntöön, jonka mukaan wiki-ohjelmistojen hakuominaisuudet eivät toimi hyvin".
eWeek luetteli Confluencen käyttötapoja: yritysten perusviestintä, yhteistyötilat tiedonvaihtoon, sosiaalinen verkostoituminen, henkilökohtaisten tietojen hallinta ja projektinhallinta. Saksalainen ComputerWoche IDG Business Media -sanomalehti vertasi sitä Microsoft SharePointiin ja piti sitä "hyvä lähtökohtana" sosiaaliselle yritysyhteistyöalustalle, kun taas SharePoint sopi sen mukaan paremmin yrityksille, joilla järjestelmällisemmät prosessit.
Aiheesta muualla

Confluencen kotisivut englanniksi
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Confluence
Käännös suomeksi
Lesboksen maanjäristys 2017

| Lesboksen maanjäristys 2017 |
| --- | --- |
 Maanjäristyksen intensiteettikartta.
Päivämäärä:  12. kesäkuuta 2017
Aika:  15.28.15 (paikallista aikaa) 12.28.15 (UTC)
Magnitudi:  6,3 (Mw)
Syvyys:  12 km
Episentrumin sijainti:  38°55′47″N, 26°21′53″E
Maat, joihin vaikutukset ulottuivat:  Kreikka
Henkilövahingot:  1 kuollutta, n. 15 loukkaantunutta
Lesboksen maanjäristys 2017 oli merenalainen maanjäristys, joka tapahtui Kreikassa 12. kesäkuuta 2017 kello 15.28 paikallista aikaa. Sen keskus sijaitsi Egeanmeressä noin 14 kilometriä Lesboksesta etelään ja se vaikutti erityisesti saaren kaakkoisosissa. Maanjäristyksen magnitudi oli 6,3 ja se tapahtui noin 12 kilometrin syvyydessä.
Järistyksessä kuoli yksi ja loukkaantui noin 15 henkeä. Tuhoja raportoitiin 12 kylästä Lesboksen kaakkoisosasta. Sadat saarelaiset jäivät kodittomiksi. Pahimmat tuhot olivat Vrísan kylässä. Plomárissa vaurioitui noin 250 taloa. Maanjäristys tuntui myös Turkissa, mutta siellä ei raportoitu loukkaantumisia. Maanjäristykseen liittyi pieni tsunami, jonka aallonkorkeus oli noin 30–40 cm ja joka havaittiin ainakin Plomárin satamassa.
Chilen ralli 2019

|  Chilen ralli 2019 |
| --- | --- |
 6. osakilpailu 14 osakilpailusta kaudella 2019. 
Ajankohta:  10.–12. toukokuuta 2019
Pituus:  16 erikoiskoetta, 304,81 km


Palkintokoroke
Voittaja:   Ott Tänak  Martin Järveoja  (Toyota Gazoo Racing)
Toinen:   Sébastien Ogier  Julien Ingrassia  (Citroën World Rally Team)
Kolmas:   Sébastien Loeb  Daniel Elena  (Hyundai Motorsport)
Chilen ralli 2019 (virallisesti 1. Copec Rally Chile) oli Rallin MM-sarjan kauden 2019 kuudes osakilpailu, joka ajettiin 10.–12. toukokuuta. Kilpailussa oli 16 erikoiskoetta.
Tapahtumia

Kilpailun voitti Ott Tänak, joka nousi toiseksi kuljettajien MM-sarjassa. Kris Meeke sai kilpailun jälkeen 60 sekunnin aikasakon poistettuaan tuulilasin kielletyllä paikalla ennen erikoiskokeen 8 alkua. Meeke putosi rangaistuksen myötä sijalle 10. Lauantaina Neuville ajoi nopeimman ajan päivän ensimmäisellä erikoiskokeella ja nousi neljänneltä sijalta kolmanneksi. Hän jahtasi toisena ajanutta Ogieria kun hän ajoi ympäri. Latvala menetti aikaa ajaessaan Meeken perässä, joka ajoi hitaasti kaadettuaan auton. Latvala joutui keskeyttämään lauantain lopuksi kolmannelta sijalta teknisen vian vuoksi.
Kalle Rovanperä saavutti ensimmäisen voittonsa WRC2 Pro -sarjassa. Takamoto Katsuta voitti WRC2-sarjassa.
Erikoiskokeet

Kilpailussa oli 16 erikoiskoetta, joiden yhteispituus oli 304,81 kilometriä. Siirtymiä oli 940,87 kilometriä ja kokonaispituus oli 1245,68 kilometriä.
| Päivä | Kello | Nro | Nimi | Pituus |
| --- | --- | --- | --- | --- |
| 10. toukokuuta | 8:00 | SS 1 | El Pinar 1 | 17,11 km |
| 10. toukokuuta | 9:33 | SS 2 | El Puma 1 | 30,72 km |
| 10. toukokuuta | 10:36 | SS 3 | Espigado 1 | 22,26 km |
| 10. toukokuuta | 15:24 | SS 4 | El Puma 2 | 30,72 km |
| 10. toukokuuta | 16:27 | SS 5 | Espigado 2 | 22,26 km |
| 10. toukokuuta | 18:40 | SS 6 | Concepcion - Bicentenario | 2,20 km |
| 11. toukokuuta | 8:08 | SS 7 | Rio Lia 1 | 20,90 km |
| 11. toukokuuta | 9:08 | SS 8 | Maria Las Cruces 1 | 23,09 km |
| 11. toukokuuta | 10:20 | SS 9 | Pelun 1 | 16,59 km |
| 11. toukokuuta | 14:08 | SS 10 | Rio Lia 2 | 20,90 km |
| 11. toukokuuta | 15:08 | SS 11 | Maria Las Cruces 2 | 23,09 km |
| 11. toukokuuta | 16:20 | SS 12 | Pelun 2 | 16,59 km |
| 12. toukokuuta | 8:08 | SS 13 | Bio Bio 1 | 12,52 km |
| 12. toukokuuta | 9:30 | SS 14 | Lircay | 18,06 km |
| 12. toukokuuta | 10:20 | SS 15 | San Nicolàs | 15,28 km |
| 12. toukokuuta | 12:18 | SS 16 | Bio Bio 2 - Power Stage | 12,52 km |
Lähde:
Tulokset

| Sija | Kuljettaja | Kartanlukija | Auto | Aika | Ero | Pisteet |
| --- | --- | --- | --- | --- | --- | --- |
| 1. |  Ott Tänak |  Martin Järveoja | Toyota Yaris WRC | 3:15.53,8 |  | 25+5 |
| 2. |  Sébastien Ogier |  Julien Ingrassia | Citroën C3 WRC | 3:16.16,9 | +23,1 | 18+4 |
| 3. |  Sébastien Loeb |  Daniel Elena | Hyundai i20 Coupe WRC | 3:16.24,0 | +30,2 | 15+2 |
| 4. |  Elfyn Evans |  Scott Martin | Ford Fiesta WRC | 3:17.30,5 | +1.36,7 | 12 |
| 5. |  Teemu Suninen |  Marko Salminen | Ford Fiesta WRC | 3:19.09,4 | +3.15,6 | 10 |
| 6. |  Esapekka Lappi |  Janne Ferm | Citroën C3 WRC | 3:19.39,2 | +3.45,4 | 8 |
| 7. |  Andreas Mikkelsen |  Anders Jæger | Hyundai i20 Coupe WRC | 3:20.32,8 | +4.39,0 | 6 |
| 8. |  Kalle Rovanperä |  Jonne Halttunen | Škoda Fabia R5 | 3:23.46,3 | +7.52,5 | 4 |
| 9. |  Mads Østberg |  Torstein Eriksen | Citroën C3 R5 | 3:24.09,9 | +8.16,1 | 2 |
| 10. |  Kris Meeke |  Sebastian Marshall | Toyota Yaris WRC | 3:24.27,2 | +8.33,4 | 1+1 |
Lähde:
Aiheesta muualla

Rally-Maps.com, erikoiskokeet kartalla (englanniksi)
Osakilpailut MM-rallikaudella 2019
Monte Carlo
Ruotsi
Meksiko
Korsika
Argentiina
Chile
Portugali
Sardinia
Suomi
Saksa
Turkki
Wales
Katalonia
Australia
Rallin maailmanmestaruussarjan Chilen rallit
| --- | --- |
2010-luku:   2019  2020  2021  2023  2024
Latuskanapparit

| Latuskanapparit |
| --- | --- |
 Latuskanappari (Platyrinchus mystaceus)
Tieteellinen luokittelu
Domeeni::  Eukaryootit Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Linnut Aves
Lahko::  Varpuslinnut Passeriformes
Heimo::  Pikkunapparit Platyrinchidae
Suku::  Latuskanapparit Platyrinchus  Desmarest, 1805
Katso myös
   Latuskanapparit Wikispeciesissä   Latuskanapparit Commonsissa 
Infobox OKNimi-testi OK: 
Latuskanapparit (Platyrinchus) on pikkunapparien heimoon kuuluva lintusuku. Usein suku luetaan tyranneihin. BirdLife Suomen luokituksen mukaan latuskanappareihin kuuluu 7 lajia.
Lajit

Latuskanappari (Platyrinchus mystaceus)
Meksikonlatuskanappari (Platyrinchus cancrominus)
Ruskolatuskanappari (Platyrinchus platyrhynchos)
Ruskopäänappari (Platyrinchus flavigularis)
Ruskosiipinappari (Platyrinchus leucoryphus)
Tulipäänappari (Platyrinchus coronatus)
Tummalatuskanappari (Platyrinchus saturatus)
Aiheesta muualla

ITIS: Platyrinchus (englanniksi)
Lepolammi (Juupajoki)

| Lepolammi |
| --- | --- |
Valtiot:  Suomi
Maakunnat:  Pirkanmaa
Kunnat:  Ruovesi, Juupajoki
Koordinaatit:  61°53′33″N, 24°25′47″E
Vesistöalue ja valuma-alueen tietoja
Päävesistöalue:  Kokemäenjoen vesistö (35)
Valuma-alue:  Leppähampaanjoen valuma-alue (35.75)
Laskujoki:  Lyödynoja 
Järvinumero:  35.756.1.045
Mittaustietoja
Pinnankorkeus:  144,2 m  
Rantaviiva:  1,349 km  
Pinta-ala:  4,934 ha  
Saaria:  ei saaria 
 fiLepolammi 
Lepolammi  on Pirkanmaalla Juupajoen Lylyssä ja Ruoveden Hyyrylässä sijaitseva lampi.
Maantietoa

Lammen pinta-ala on 4,9 hehtaaria ja se on 600 metriä pitkä ja 150 metriä leveä. Se sijaitsee mäkisellä ylänköalueella kalliomurroksiin muodostuneissa painaumissa, jotka jäävät Iso-Karvian ja Vähä-Karvian väliin. Järven rannat kohoavat vinorinteisinä läheisille mäille, joita ovat esimerkiksi Hyttivuori, Niemennenä ja Lyödynmäki. Lammella ei ole kartan mukaan saaria. Sen rantaviivan pituus on 1,3 kilometriä ja sen rannat ovat puoliksi suota ja metsämaata. Painaumassa on järven kaakkoisrannoilla avosuota ja luoteisrannolla ojitettua suomaata. Hyttivuoren rinteillä on jyrkänteitä. Rannoille on rakennettu kolme vapaa-ajan asuntoa. Niille tulee tiet Lylystä alkavalta yhdystieltä 14294. Ruoveden ja Juupajoen välinen kuntaraja ylittää järven niin, että valtaosa järvestä jää Juupajoen puolelle.
Vesistösuhteet

Lampi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Leppähampaanjoen valuma-alueella (35.75), jonka Sahajoen valuma-alueeseen (35.756) se kuuluu. Lammen vedenpinnan korkeus on 144,2 metriä mpy. Siihen on johdettu luoteispuolen suon kuivatusvesiä ja sen itärantaan laskee Vähä-Karvian järven laskuoja. Lammen laskuoja Lyödynoja lähtee kakkoispäästä ja se laskee kurumaisessa laaksossa kahden kilometrin päässä Ylä-Lylyjärveen. Ojalle tulee pudotusta 21,7 metriä. Vesireitti jatkaa Hulipakseen ja siitä Sahajokeen.
Historiaa

Vuoden 1957 peruskartassa järvi oli autio, mutta sen luoteispuolen suolta laski siihen kuivatusvesiä.
Latistaa totuudenetsinnän sanahelinäksi

| Latistaa totuudenetsinnän sanahelinäksi Keuhkot |
| --- | --- | --- |

EP-levyn tiedot
 Äänitetty : 1993
 Julkaistu: 1993
 Tuottaja(t): V-P Lehtonen
 Tyylilaji: punk, avantgarde, kokeellinen musiikki
 Kesto: 11.09
 Levy-yhtiö: Bad Vugum
Muut kannet
 Albumin takakansi  Yksityiskohta  EP:n liitteenä olevasta monisteesta.
Keuhkojen muut julkaisut
| Lihaa y-akselilla olen oikeassa 1991 | Latistaa totuudenetsinnän sanahelinäksi 1993 | Musiikkia konduktöörivaunuihin / Älä koskaan kuuntele musiikkia 1995 |
Latistaa totuudenetsinnän sanahelinäksi on Keuhkojen EP, jonka julkaisi Bad Vugum vuonna 1993 tunnuksella Bad-36. Latistaa totuudenetsinnän sanahelinäksi on Keuhkojen neljäs EP. Sen liitteenä on kappaleiden sanoitukset ja keikkakuvia sisältävä moniste. Monisteen kuvat on ottanut Bowie. EP:n sisältämät kappaleet julkaistiin uudelleen vuonna 1996 Mitä otat mukaan muistoksi sivistyksestä albumin lopussa Lihaa y-akselilla olen oikeassa -EP:n kappaleiden kera.
Moshablen arvostelun mukaan EP kuulostaa "mielisairaiden turkkilaisten esittämältä no wave teknokabareelta".
Kappaleet

Albumin kaikki kappaleet on säveltänyt ja sanoittanut Kake Puhuu.
Kappaleet > A-puoli

Huonot jumalat – 3.11
Siitinjulistus – 2.25
Kappaleet > B-puoli

Rakkaus rinnassa – 1.13
Katatoninen sankari – 3.57
Lisääntyminen – 0.23
Muusikot

Kake Puhuu – laulu, kaikki instrumentit
Charles Linglet

| Charles Linglet |
| --- | --- |

Henkilötiedot
Syntynyt: 22. kesäkuuta 1982 (ikä 42) Montréal, Quebec, Kanada
Kansalaisuus:   Valko-Venäjä  Kanada
Jääkiekkoilija
Pelipaikka:  vasen laitahyökkääjä
Maila:  vasen
Pituus:  188 cm
Paino:  98 kg
Seura
Seura:  Eisbären Berlin
Sarja:  DEL
Pelinumero:  9
Pelaajaura
Pääsarjaura:  2010–
Aik. seurat:  Utah Grizzlies (AHL) Alaska Aces (ECHL) Peoria Rivermen (AHL) Las Vegas Wranglers (ECHL) Springfield Falcons (AHL) Edmonton Oilers (NHL) Torpedo Nižni Novgorod (KHL) Dinamo Minsk (KHL) HC Lugano (NLA) Medveščak Zagreb (KHL) Tappara (SML)
Charles Linglet (s. 22. kesäkuuta 1982 Montréal, Québec, Kanada) on valkovenäläis-kanadalainen jääkiekkoilija, joka pelaa Saksan DEL-liigan Eisbären Berlinissä. Hän on pelipaikaltaan vasen laitahyökkääjä. Linglet on pelannut myös viisi NHL-ottelua Edmonton Oilersissa kaudella 2009–2010. Tämän jälkeen hän on pelannut seitsemänä kautena KHL:ssä sekä yhtenä kautena Sveitsissä ja Suomessa.
Ura > Seuraura > Junioriura

Linglet pelasi kaudella 1998–1999 Québecin paikallisia juniorisarjoja Laval Régentsin joukkueessa, jonka jälkeen QMJHL-joukkue Baie-Comeau Drakkar varasi hänet 69. pelaajana kesällä 1999. Linglet siirtyi joukkueeseen kaudeksi 1999–2000 ja hän teki QMJHL:n runkosarjassa 34 tehopistettä. Pudotuspeleissä Linglet jakoi Drakkarin sisäisen pistepörssin voiton Sylvain Deschâteletsin ja Jevgeni Gusakovin kanssa tehoilla 3+3=6. Kaudella 2000–2001 hän teki runkosarjassa 55 tehopistettä.
Kaudella 2001–2002 Linglet oli tehoilla 52+71=123 Drakkarin paras syöttäjä ja toiseksi paras pistemies Yanick Lehoux'n jälkeen. Hän sijoittui koko QMJHL:n pistepörssissä viidenneksi. Linglet valittiin kauden päätteeksi liigan ensimmäiseen tähdistökentälliseen. Kaudella 2002–2003 hän oli pudotuspeleissä kahdeksalla syöttöpisteellään Drakkarin paras syöttäjä Patrick Thoresenin ja Louis-Philippe Martinin kanssa.
Ura > Seuraura > Ensimmäiset miesten pelit ECHL:ssä ja AHL:ssä

Kauden 2003–2004 Linglet pelasi suurimmaksi osaksi ECHL-joukkue Alaska Acesissa, jonka kolmanneksi paras pistemies hän oli tehoilla 20+35=55. Linglet valittiin ECHL:n marraskuun 2003 kuukauden tulokaspelaajaksi. Pudotuspeleissä hän oli joukkueensa paras pistemies ja syöttäjä tehoilla 2+5=7. Linglet pelasi kauden aikana myös seitsemän ottelua AHL-joukkue Utah Grizzliesissa. Kauden 2004–2005 hän pelasi kokonaan Acesissa, jonka kolmanneksi paras pistemies Linglet oli tehoilla 28+34=62. Pudotuspeleissä hän oli joukkueen paras pistemies ja syöttäjä sekä jakoi sisäisen maalipörssin voiton Mike Scottin kanssa tehoilla 6+10=16. Linglet valittiin neljännesvälierien päätteeksi ECHL:n viikon pelaajaksi. Kaudeksi 2005–2006 hän siirtyi AHL-joukkue Peoria Rivermeniin, mutta kevätkautensa Linglet vietti lähinnä Las Vegas Wranglersin ECHL-joukkueessa.
Syksyllä 2006 NHL-varaamaton Linglet osallistui St. Louis Bluesin harjoitusleirille. Kauden 2006–2007 hän pelasi kokonaan seuran farmijoukkue Rivermenissa, jonka toiseksi paras pistemies Linglet oli Jon DiSalvatoren kanssa tehoilla 31+29=60. Joulukuussa 2006 hänet valittiin AHL:n viikon pelaajaksi.
Ura > Seuraura > NHL-sopimus ja vuodet Bluesin ja Oilersin organisaatioissa

Elokuussa 2007 Linglet teki vuoden mittaisen NHL-sopimuksen St. Louis Bluesin kanssa. Hän pelasi kauden 2007–2008 kokonaan farmijoukkue Peoria Rivermenissa, jonka toiseksi paras pistemies Linglet oli Jean-Guy Trudelin jälkeen tehoilla 24+42=66. Elokuussa 2008 hän teki Bluesin kanssa vuoden mittaisen jatkosopimuksen. Myös kauden 2008–2009 Linglet pelasi kokonaan AHL:ssä. Helmikuussa 2009 Blues lainasi hänet loppukaudeksi liigassa pelaavaan Springfield Falconsiin.
Syksyllä 2009 Linglet osallistui Edmonton Oilersin harjoitusleirille, jonka jälkeen hän siirtyi kaudeksi 2009–2010 vuoden mittaisella AHL-sopimuksella farmijoukkue Falconsiin. Linglet oli joukkueen paras pistemies ja syöttäjä tehoilla 19+55=74, joilla hän sijoittui koko liigan syöttöpörssissä kolmanneksi ja jakoi pistepörssin kahdeksannen sijan Portland Piratesin Mark Mancarin kanssa. Teholukema 0 riitti koko AHL:ssä viimeiseksi jääneen Falconsin yli puolet kaudesta pelanneiden sisäisen tehotilaston voittoon. Linglet pelasi kauden aikana myös AHL:n tähdistöottelussa ja hänet valittiin kauden päätteeksi liigan toiseen tähdistökentälliseen.
Maaliskuun 2010 lopulla Linglet teki loppukauden 2009–2010 kattaneen NHL-sopimuksen Edmonton Oilersin kanssa. Hän teki NHL-debyyttinsä 2. huhtikuuta 2010 vieraissa Dallas Starsia vastaan. Linglet sai ottelussa jääaikaa 11.43 minuuttia. Hän pelasi kevään aikana viisi NHL-ottelua ilman tehopisteitä.